Document ID: 32006D0689

ODLOČBA KOMISIJE
z dne 3. oktobra 2006
o spremembi Odločbe 2005/710/ES o nekaterih zaščitnih ukrepih v zvezi z visoko patogeno aviarno influenco v Romuniji
(notificirano pod dokumentarno številko C(2006) 4321)
(Besedilo velja za EGP)
(2006/689/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1) in zlasti člena 18(7) Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22(6) Direktive,
ob upoštevanju naslednjega:
(1)
Po izbruhu aviarne influence, ki jo je decembra 2003 v jugovzhodni Aziji povzročil visoko patogeni sev virusa H5N1, je Komisija sprejela več zaščitnih ukrepov v zvezi s to boleznijo, zlasti Odločbo Komisije 2005/710/ES z dne 13. oktobra 2005 o nekaterih zaščitnih ukrepih v zvezi z visoko patogeno aviarno influenco v Romuniji (3).
(2)
V skladu z Odločbo 2005/710/ES morajo države članice začasno ustaviti uvoz žive perutnine, ratitov, pernate divjadi ter gojene pernate divjadi in valilnih jajc teh vrst ter nekaterih drugih proizvodov iz ptic iz celotnega ozemlja Romunije.
(3)
Romunija je zdaj Komisiji posredovala nadaljnje informacije v zvezi z aviarno influence v tej državi, iz katerih je razvidno, da od 7. junija 2006 ni bilo ugotovljenih nadaljnjih izbruhov te bolezni.
(4)
Glede na te informacije je v nekaterih območjih Romunije, ki jih navedena bolezen še vedno neposredno ogroža, primerno omejiti začasno ustavitev uvoza, določeno z Odločbo 2005/710/ES.
(5)
Odločbo 2005/710/ES je zato treba ustrezno spremeniti.
(6)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Priloga k Odločbi 2005/710/ES se nadomesti z besedilom iz Priloge k tej odločbi.
Člen 2
Države članice nemudoma sprejmejo ukrepe, potrebne za uskladitev s to odločbo, in jih objavijo. O tem nemudoma obvestijo Komisijo.
Člen 3
Ta odločba je naslovljena na države članice.
V Bruslju, 3. oktobra 2006

Labels: 17
20
3
6
18